**REPUBLIKA HRVATSKA**

**MINISTARSTVO FINANCIJA**

**UPUTA ZA IZRADU**

**PRIJEDLOGA DRŽAVNOG PRORAČUNA REPUBLIKE HRVATSKE**

**ZA RAZDOBLJE 2026. - 2028.**

**ZAGREB, listopad 2025.**

**SADRŽAJ**

[1 Uvod 3](#_Toc210835000)

[2 Metodologija izrade proračuna i financijskih planova proračunskih i izvanproračunskih korisnika državnog proračuna 5](#_Toc210835001)

[2.1 Pravilnik o planiranju u sustavu proračuna (Narodne novine, br. 1/2024) 5](#_Toc210835002)

[2.2 Pravilnik o proračunskom računovodstvu i Računskom planu (Narodne novine, br. 158/23 i 154/24) 6](#_Toc210835003)

[2.3 Pravilnik o korištenju sredstava Europske unije (Narodne novine, br. 44/24) 6](#_Toc210835004)

[2.4 Pravilnik o proračunskim klasifikacijama (Narodne novine, br. 4/24 i 122/25) 9](#_Toc210835005)

[3 Izrada financijskog plana proračunskih i izvanproračunskih korisnika državnog proračuna 12](#_Toc210835006)

[3.1 Unos prihoda i primitaka te rashoda i izdataka u SAP sustav Državne riznice 13](#_Toc210835007)

[3.1.1 Planiranje i unos prihoda iz izvora financiranja 1 Opći prihodi i primici 13](#_Toc210835008)

[3.1.2 Planiranje i unos prihoda i primitaka i rashoda i izdataka iz EU sredstava (izvori financiranja 51 Programi unije, 56 Fondovi EU, 57 Ostali programi EU i 58 Instrumenti EU nove generacije) 14](#_Toc210835009)

[3.1.2.1 Izvori financiranja 56 Fondovi EU, 57 Ostali programi EU i 58 Instrumenti EU nove generacije 14](#_Toc210835010)

[3.1.2.2 Prekogranična suradnja 15](#_Toc210835011)

[3.1.2.3 Izvor financiranja 51 Programi unije 18](#_Toc210835012)

[3.1.3 Planiranje primitaka i rashoda zajma iz Mehanizma za oporavak i otpornost 19](#_Toc210835013)

[3.1.4 Visina rashoda koji se financiraju iz općih prihoda i primitaka, doprinosa i namjenskih primitaka po razdjelima organizacijske klasifikacije 19](#_Toc210835014)

[3.1.5 Planiranje međusobnih prijenosa sredstava između proračunskih korisnika državnog proračuna 21](#_Toc210835015)

[3.2 Unos obrazloženja financijskog plana u aplikaciju proračunska obrazloženja 22](#_Toc210835016)

[3.2.1 Obrazloženje planiranih sredstava prijenosa HZZO-u u financijskom planu Ministarstva zdravstva 23](#_Toc210835017)

[3.2.2 Provedba zelene javne nabave 23](#_Toc210835018)

[3.3 Prijedlog financijskog plana izvanproračunskih korisnika državnog proračuna 23](#_Toc210835019)

[3.3.1 Izrada financijskog plana izvanproračunskog korisnika 23](#_Toc210835020)

[3.3.2 Transferi iz državnog proračuna 24](#_Toc210835021)

[3.3.3 Obrazloženje financijskih planova izvanproračunskih korisnika 25](#_Toc210835022)

[3.3.4 Visina manjka/viška izvanproračunskih korisnika državnog proračuna 25](#_Toc210835023)

[4 Rokovi za predlaganje i donošenje financijskih planova proračunskih i izvanproračunskih korisnika 26](#_Toc210835024)

[5 Tehničke upute 28](#_Toc210835025)

[5.1 Održavanje matičnih podataka 28](#_Toc210835026)

[5.2 Kontakt osobe 28](#_Toc210835027)

[5.3 Preuzimanje materijala i priloga 29](#_Toc210835028)

# Uvod

Proračunski proces u Republici Hrvatskoj uređen je odredbama Zakona o proračunu (Narodne novine br. 144/21, dalje u tekstu Zakon) kako na državnoj tako i na lokalnoj razini.

Punopravnim članstvom u Europskoj uniji Republika Hrvatska ima obvezu sudjelovanja u Europskom semestru stoga je odredbama Zakona, u sklopu proračunskog procesa, predviđena i izrada dokumenata koje su Europskoj komisiji obvezne dostaviti sve zemlje članice Europske unije.

Podsjećamo kako je na razini Europske unije 30. travnja 2024. na snagu stupilo revidirano zakonodavstvo vezano uz ekonomsko upravljanje Europskom unijom te su, slijedom uputa Europske komisije, države članice obvezne u svom proračunskom planiranju te izvještavanju o istom, postupati prema novim pravilima. Nova obveza u okviru Europskog semestra je izrada nacionalnog srednjoročnog fiskalno-strukturnog plana koji objedinjuje fiskalnu politiku, strukturne reforme i ulaganja.

U studenom 2024. Republika Hrvatska izradila je i dostavila Europskoj komisiji Nacionalni srednjoročni fiskalno-strukturni plan za razdoblje 2025.-2028. U navedenom planu predstavljen je nacionalni srednjoročni fiskalno-strukturni plan u kojem se utvrđuje smjer fiskalnih kretanja Republike Hrvatske te prioritetne reforme i ulaganja za četverogodišnje razdoblje. Važno je istaknuti kako proračun kao provedbeni dokument treba biti usklađen s nacionalnim srednjoročnim fiskalno-strukturnim planom za četverogodišnje razdoblje.

U svibnju 2025. godine Republika Hrvatska je izradila i godišnje Izvješće o napretku u provedbi Nacionalnog srednjoročnog fiskalno-strukturnog plana Republike Hrvatske (za 2024. i 2025. godinu).

Na temelju Nacionalnog srednjoročnog fiskalno-strukturnog plana za razdoblje 2025.-2028. Ministarstvo financija izradilo je Odluku o proračunskom okviru za razdoblje 2026. - 2028. koju je Vlada Republike Hrvatske usvojila na sjednici održanoj 27. lipnja 2025. Ovom Odlukom utvrđena je visina rashoda koji se financiraju iz općih prihoda i primitaka, doprinosa i namjenskih primitaka po razdjelima organizacijske klasifikacije te visina manjka, odnosno viška izvanproračunskih korisnika državnog proračuna za razdoblje 2026. – 2028.

Slijedom svega navedenog, ova Odluka predstavlja temelj za izradu Nacrta proračunskog plana Republike Hrvatske za 2026. godinu i pripremu državnog proračuna i financijskih planova izvanproračunskih korisnika državnog proračuna za razdoblje 2026. – 2028., čime se osigurava njihova međusobna komplementarnost.

Temeljem usvojenih akata Vlade Republike Hrvatske, Ministarstvo financija sastavlja Uputu za izradu državnog proračuna (u daljnjem tekstu: Uputa) i Uputu za izradu proračuna jedinica lokalne i područne (regionalne) samouprave.

Na vremenski horizont izrade ovogodišnje Upute utjecalo je donošenje odluka Vijeća Europske unije vezanu uz revidiranje prioriteta kohezijske politike. Naime, Vijeće Europske unije 18. rujna 2025. odobrilo je promjene propisa koji reguliraju kohezijsku politiku kako bi se olakšalo preusmjeravanje tih sredstava u nove prioritete, posebice u obranu, sigurnost, civilnu zaštitu, održivo upravljanje vodama, pristupačno stanovanje, konkurentnost i dekarbonizaciju te energetsku tranziciju. Promjene obuhvaćaju uredbe o Europskom fondu za regionalni razvoj (EFRR) i Kohezijskom fondu te o Fondu za pravednu tranziciju (FPT) i Uredbu o Europskom socijalnom fondu plus (ESF+). Slijedom navedenog, poseban naglasak kod izrade Prijedloga državnog proračuna i financijskih planova izvanproračunskih korisnika državnog proračuna za razdoblje 2026. – 2028. stavlja se upravo na preusmjeravanje financiranja provedbe projekata sa nacionalnih izvora na EU bespovratne izvore financiranja.

Na osnovi ove Upute proračunski korisnici na razini razdjela organizacijske klasifikacije sastavljaju i dostavljaju Uputu za izradu i dostavu prijedloga financijskih planova za razdoblje 2026. – 2028. proračunskim i izvanproračunskim korisnicima iz svoje nadležnosti.

# Metodologija izrade proračuna i financijskih planova proračunskih i izvanproračunskih korisnika državnog proračuna

Metodologija za izradu financijskog plana proračunskih i izvanproračunskih korisnika propisana je Zakonom o proračunu i podzakonskim aktima kojima se regulira provedba navedenoga Zakona:

* Pravilnik o planiranju u sustavu proračuna (Narodne novine, br. 1/24),
* Pravilnik o proračunskom računovodstvu i Računskom planu (Narodne novine, br. 158/23 i 154/24),
* Pravilnik o proračunskim klasifikacijama (Narodne novine, br. 4/24 i 122/25) i
* Pravilnik o korištenju sredstava Europske unije (Narodne novine, br. 44/24).

Napominjemo kako su Izmjene i dopune Pravilnika o proračunskim klasifikacijama stupile na snagu 28. rujna 2025. o čemu će detaljnije biti riječi u točki 2.4. ove Upute.

Proračunski i izvanproračunski korisnici državnog proračuna obvezni su izrađivati financijske planove u skladu s odredbama Zakona o proračunu i navedenim podzakonskim aktima te se pridržavati ove Upute.

**Također upućujemo proračunske i izvanproračunske korisnike da se, prilikom izrade prijedloga financijskih planova za razdoblje 2026. – 2028. , pridržavaju pravila u procesu planiranja danih prethodnim uputama.**

**Upute iz prethodnih proračunskih razdoblja dostupne su na mrežnoj stranici Ministarstva financija** [**https://mfin.gov.hr/istaknute-teme/drzavna-riznica/priprema-proracuna/147**](https://mfin.gov.hr/istaknute-teme/drzavna-riznica/priprema-proracuna/147)**.**

## Pravilnik o planiranju u sustavu proračuna (Narodne novine, br. 1/2024)

Pravilnik o planiranju u sustavu proračuna u primjeni je od proračunskog procesa za razdoblje 2025. – 2027. Pravilnikom se propisuje:

* način primjene modificiranog novčanog načela, odnosno modificiranog obračunskog načela u postupku planiranja i izvršavanja proračuna i financijskog plana,
* izgled i sadržaj, dostava i objava proračuna odnosno financijskog plana, rebalansa proračuna i financijskog plana te
* uvjeti i pravila preraspodjele sredstava proračuna.

Pravilnik u člancima 4.-9. sadrži detaljne odredbe vezane uz primjenu modificiranog novčanog načela, odnosno modificiranog obračunskog načela, u izradi državnog proračuna i financijskih planova. Također, ministar financija je, temeljem Pravilnika, 5. studenog 2024. donio Uputu za izračun prijenosa sredstava kod planiranja državnog proračuna i financijskog plana proračunskog i izvanproračunskog korisnika državnog proračuna koja se daje u Prilogu 16. ove Upute.

Sadržaj i izgled proračuna/financijskog plana propisan je člancima 28. do 40. Pravilnika, a tablični prikaz dan je u prilozima uz Pravilnik. Ovaj prikaz daje se i u prilozima 13. i 14a. ove Upute. Svi proračunski i izvanproračunski korisnici obvezni su prikazivati svoje financijske planove sukladno navedenom.

## Pravilnik o proračunskom računovodstvu i Računskom planu (Narodne novine, br. 158/23 i 154/24)

U planiranju proračuna i financijskih planova za 2026. i projekcija za 2027. i 2028. godinu koristi se ekonomska klasifikacija propisana Pravilnikom o proračunskom računovodstvu i Računskom planu. U prošlogodišnjim Uputama dan je detaljan prikaz izmjena računskog plana za potrebe procesa izrade proračuna i financijskih planova za razdoblje 2025.- 2027. u odnosu na do tada važeći.

U ovim Uputama u Prilogu 5.b ove Upute dan je detaljan prikaz izmjena Računskog plana u odnosu na Računski plan objavljen u Narodnim novinama broj 158/23.

## Pravilnik o korištenju sredstava Europske unije (Narodne novine, br. 44/24)

Pravilnik o korištenju sredstava Europske unije u primjeni je od proračunskog procesa za razdoblje 2025. -2027., a propisuje:

* način planiranja i izvršavanja sredstava Europske unije,
* povrat sredstava te
* evidentiranje i izvještavanje o sredstvima Europske unije u Republici Hrvatskoj.

Republici Hrvatskoj u sedmogodišnjem programskom razdoblju 2021. – 2027. na raspolaganju su sredstva EU fondova kako je prikazano u sljedećoj tablici:

Tablica 1. Fondovi EU

|  |  |
| --- | --- |
| **Fond/Program** | **Izvor financiranja** |
| **Mehanizam za oporavak i otpornost** |  |
| Mehanizam za oporavak i otpornost - bespovratna sredstva | 581 |
| Mehanizam za oporavak i otpornost - zajam | 815 |
| **EU fondovi Podijeljeno upravljanje** |  |
| Europski socijalni fond plus | 561 |
| Kohezijski fond | 562 |
| Europski fond za regionalni razvoj | 563 |
| Fond za pomorstvo, ribarstvo i akvakulturu | 564 |
| Europski poljoprivredni fond za ruralni razvoj | 565 |
| Modernizacijski fond | 566 |
| Socijalni fond za klimatsku politiku | 567 |
| Fond za azil, migracije i integraciju | 575 |
| Fond za pravednu tranziciju | 577 |
| Fond za unutarnju sigurnost | 578 |
| Fond za integrirano upravljanje granicama | 579 |
| **Programi EU - Izravno upravljanje** |  |
| Programi Unije | 510 |

Proračunski i izvanproračunski korisnici državnog proračuna mogu se javiti u ulozi programskog tijela nadležnog za ugovaranje i isplatu sredstava i u ulozi korisnika projekta odnosno nositelja ili partnera. Planiranje i izvršavanje EU sredstava (prihoda i rashoda) u državnom proračunu i financijskim planovima izvanproračunskih korisnika ovisi o ulozi koju pojedini proračunski i izvanproračunski korisnik ima u sustavu upravljanja i korištenja EU sredstava te se prikaz navedenog daje u tablici u nastavku.


Tablica 2. Planiranje i izvršavanje EU sredstava

|  |  |
| --- | --- |
| TIJELO | RASHODI I IZDACI/PRIHODI I PRIMICI KOJI SE PLANIRAJU I IZVRŠAVAJU |
| MINISTARSTVO FINANCIJA  (Državni proračun) | **632** - prihodi od pomoći od međunarodnih organizacija te institucija i tijela EU |
| **841** - primici od zaduživanja za primljene kredite i zajmove od međunarodnih organizacija, institucija i tijela EU te inozemnih vlada za EU |
| **541** - izdaci za otplatu glavnice primljenih kredita i zajmove od međunarodnih organizacija, institucija i tijela EU te inozemnih vlada |
| **3421 -** rashodi za kamate za primljene kredite i zajmove od međunarodnih organizacija, institucija i tijela EU te inozemnih vlada |
| PROGRAMSKO TIJELO NADLEŽNO ZA UGOVARANJE I ISPLATU | **3681 ili 3682**- rashodi za pomoći temeljem prijenosa EU sredstava za EU sredstva koja doznačava korisniku projekta unutar općeg proračuna, a koji nije proračunski korisnik državnog proračuna |
| **3693 ili 3694 –** rashodi za tekuće ili kapitalne prijenose između proračunskih korisnika istog proračuna temeljem prijenosa EU sredstava za EU sredstva koja doznačava **korisniku projekta koji je proračunski korisnik državnog proračuna** **i posluje preko vlastitog računa otvorenog u poslovnoj banci** |
| **35, 37 i 38** - rashodi po prirodnim vrstama za EU sredstva koja doznačava korisniku projekta izvan općeg proračuna. |
| **671 -** prihodi iz nadležnog proračuna ako se sredstva EU pomoći uplaćuju na račun državnog proračuna |
| PRORAČUNSKI KORISNIK DRŽAVNOG PRORAČUNA  KAO  KORISNIK PROJEKTA  (koji posluje preko vlastitog računa otvorenog u poslovnoj banci) | **3 i 4** – rashodi za provedbu projektnih aktivnosti po prirodnim vrstama za projektne aktivnosti koje izravno provodi |
| **3681 i 3682** - rashodi za pomoći temeljem prijenosa EU sredstava u slučaju kada je nositelj projekta i dio EU sredstva doznačava partneru u projektu koji je subjekt unutar općeg proračuna, a nije proračunski korisnik državnog proračuna |
| **3813, 3823, 3864 -** rashodi za tekuće i kapitalne donacije iz EU sredstava i rashodi za kapitalne pomoći iz EU sredstava u slučaju kada je nositelj projekta i dio EU sredstava doznačava partneru u projektu koji je subjekt izvan općeg proračuna |
| **632** - prihodi od pomoći od međunarodnih organizacija te institucija i tijela EU ako se sredstva na račun proračunskog korisnika uplaćuju izravno iz proračuna EU |
| **638 -** prihodi od pomoći temeljem prijenosa EU sredstava ako se EU sredstva na račun proračunskog korisnika uplaćuju od subjekta unutar općeg proračuna koji je nositelj projekta, a nije proračunski korisnik državnog proračuna |
| **6393 ili 6394 -** prihode od tekućih ili kapitalnih prijenosa između proračunskih korisnika istog proračuna temeljem prijenosa EU sredstava ako se EU sredstva na račun proračunskog korisnika uplaćuju od programskog tijela nadležnog za ugovaranje i isplatu sredstava i/ili nositelja projekta koji je proračunski korisnik državnog proračuna |
| **671 -** prihodi iz nadležnog proračuna ako se sredstva EU pomoći uplaćuju na račun državnog proračuna |
| **51** - izdaci za dane zajmove za zajmove dane iz financijskih instrumenata |
| **81 -** primici od povrata danih zajmova za povrate zajmova danih iz financijskih instrumenata |
| PRORAČUNSKI KORISNIK DRŽAVNOG PRORAČUNA  KAO  KORISNIK PROJEKTA  (koji posluje preko jedinstvenog računa proračuna RIZNICE) | **3 i 4** - rashodi za provedbu projektnih aktivnosti po prirodnim vrstama za projektne aktivnosti koje izravno provodi |
| **3681 i 3682** - rashodi za pomoći temeljem prijenosa EU sredstava u slučaju kada je nositelj projekta i dio EU sredstva doznačava partneru u projektu koji je subjekt unutar općeg proračuna, a nije proračunski korisnik državnog proračuna |
| **3693 ili 3694 -** rashodi za tekuće ili kapitalne prijenose između proračunskih korisnika istog proračuna temeljem prijenosa EU sredstava u slučaju kada je nositelj projekta i dio EU sredstava doznačava partneru u projektu koji je proračunski korisnik državnog proračuna i posluje preko vlastitog računa otvorenog u poslovnoj banci |
| **3813, 3823, 3864 -** rashodi za tekuće i kapitalne donacije iz EU sredstava i rashodi za kapitalne pomoći iz EU sredstava u slučaju kada je nositelj projekta i dio EU sredstava doznačava partneru u projektu koji je subjekt izvan općeg proračuna |
| **632 -** prihode od pomoći od međunarodnih organizacija te institucija i tijela EU samo u slučaju ako se EU sredstva za proračunskog korisnika uplaćuju izravno iz proračuna EU |
| **638 -** prihodi od pomoći temeljem prijenosa EU sredstava ako se EU sredstva za proračunskog korisnika uplaćuju od subjekta unutar općeg proračuna koji je nositelj projekta, a nije proračunski korisnik državnog proračuna |
| **6393 ili 6394** - prihodi od tekućih ili kapitalnih prijenosa između proračunskih korisnika istog proračuna temeljem prijenosa EU sredstava ako se EU sredstva za proračunskog korisnika uplaćuju od nositelja projekta koji je proračunski korisnik državnog proračuna i koji posluje preko vlastitog računa otvorenog u poslovnoj banci |
| **671 -** prihodi iz nadležnog proračuna ako se sredstva EU pomoći uplaćuju na račun državnog proračuna |
| **51** - izdaci za dane zajmove za zajmove dane iz financijskih instrumenata |
| **81 -** primici od povrata danih zajmova za povrate zajmova danih iz financijskih instrumenata |
| IZVANPRORAČUNSKI KORISNIK  KAO  KORISNIK PROJEKTA | **3 i 4** - rashodi za provedbu projektnih aktivnosti po prirodnim vrstama za projektne aktivnosti koje izravno provodi |
| **3681 i 3682** - rashodi za pomoći temeljem prijenosa EU sredstava u slučaju ako je nositelj projekta i/ili dio EU sredstva doznačava partneru u projektu, odnosno korisniku projekta koji je subjekt unutar općeg proračuna |
| **3813, 3823, 3864 -** rashodi za tekuće i kapitalne donacije iz EU sredstava i rashodi za kapitalne pomoći iz EU sredstava u slučaju kada je nositelj projekta i/ili dio EU sredstava doznačava partneru u projektu, odnosno korisniku projekta koji je subjekt izvan općeg proračuna |
| **638** - prihodi od pomoći temeljem prijenosa EU sredstava**,** ako EU sredstva na račun izvanproračunskog korisnika uplaćuje programsko tijelo nadležno za ugovaranje i isplatu sredstava i/ili nositelj projekta koji je subjekt unutar općeg proračuna |
| **632 -** prihodi od pomoći od međunarodnih organizacija te institucija i tijela EUako se sredstva na račun izvanproračunskog korisnika uplaćuju izravno iz proračuna EU |

U svibnju 2025. godine Ministarstvo financija izdalo je novu sveobuhvatnu Uputu za računovodstveno evidentiranje sredstava Europske unije (u daljnjem tekstu: Uputa EU). Uputa EU uređuje pravila za računovodstvene evidencije poslovnih promjena vezanih za upravljanje i korištenje EU sredstava koja su na raspolaganju Republici Hrvatskoj kroz novo programsko razdoblje 2021. – 2027.

Uputa je dostupna u aplikaciji Ministarstva financija Financijsko izvještavanje u sustavu proračuna i Registar proračunskih i izvanproračunskih korisnika (RKPFI).

Slika 1. Prikaz ikone „Metodološke upute – NOVO“ u korisničkom izborniku



**Proračunski i izvanproračunski korisnici državnog proračuna u planiranju i izvršavanju EU sredstava obvezni su primjenjivati modificirano novčano načelo kako je navedeno u članku 8. Pravilnika.**

## Pravilnik o proračunskim klasifikacijama (Narodne novine, br. 4/24 i 122/25)

Pravilnik o proračunskim klasifikacijama donesen u siječnju 2025. u primjeni je od proračunskog ciklusa 2025. – 2027. U skladu s odredbama Pravilnika o proračunskim klasifikacijama iz siječnja 2025., kao i u skladu s prethodnim pravilnicima, na razini državnog proračuna i proračuna jedinica lokalne i područne (regionalne) samouprave koristile su se obvezne oznake izvora financiranja isključivo na razini razreda i to na sljedeći način:

1. opći prihodi i primici
2. doprinosi
3. vlastiti prihodi
4. prihodi za posebne namjene
5. pomoći
6. donacije
7. prihodi od prodaje ili zamjene nefinancijske imovine i naknade s naslova osiguranja
8. namjenski primici

Uz obvezne oznake izvora financiranja i na državnoj i na lokalnoj odnosno regionalnoj razini u prethodnom razdoblju postojale su vlastite oznake nižih razina izvora financiranja temeljene na Pravilniku o proračunskim klasifikacijama, a razvijene radi potrebe više ili manje detaljnog praćenja određenih izvora financiranja. Dodatne oznake izvora financiranja za državnu razinu određivalo je Ministarstvo financija, a za regionalnu i lokalnu razinu upravno tijelo jedinice nadležno za financije.

**Izmjenama i dopunama Pravilnika o proračunskim klasifikacijama usvojenima u rujnu 2025. primjena propisanih proračunskih klasifikacija za izvore financiranja uz postojeće obveznike, proširuje se i na izvanproračunske korisnike koji do sada nisu primjenjivali proračunske klasifikacije za izvore financiranja.**

Nadalje, izmjenama i dopunama proširena je obveza primjene jedinstvenih oznaka izvora financiranja na način da uz brojčane oznake i nazive razreda izvora financiranja koje su se do sada primjenjivale, od sada kao obvezne za primjenu postaju i:

- brojčane oznake i nazivi skupina izvora financiranja (druga razina) te

- određene podskupine izvora financiranja za EU sredstva (treća razina).

Unutar razreda i skupina na kojima se evidentiraju EU sredstva, izmjenama i dopunama Pravilnika utvrđene su jedinstvene brojčane oznake izvora financiranja kako bi se osiguralo praćenje EU tijekova prema pojedinim EU programima i fondovima i to od uplate sredstava u državni proračun, zatim prijenosa sredstava iz državnog proračuna korisnicima EU projekata pa do utroška sredstava kod navedenih korisnika (primjerice JLP(R)S i proračunskih korisnika JLP(R)S). S obzirom na značajna sredstva koja su Republici Hrvatskoj dostupna iz proračuna EU, klasifikacija izvora financiranja ima ključnu ulogu u praćenju EU tijekova odnosno ona daje odgovor na pitanje koliko se troši, iz kojih izvora dolazi novac za financiranje javnih potreba, u kojem opsegu se te potrebe sufinanciraju nacionalnim sredstvima, koliko iz vlastitog učešća, a koliko iz EU sredstava koja su na raspolaganju Republici Hrvatskoj.

U tablici u nastavku daje se prikaz razreda, skupina i podskupina izvora financiranja za proračunske i izvanproračunske korisnike:

Tablica 3. Izvori financiranja

|  |  |
| --- | --- |
| **IZVOR FINANCIRANJA** | **PRIMJENA (PK - proračunski korisnici, IPK - izvanproračunski korisnici)** |
| **1 Opći prihodi i primici** | |
| 11 Opći prihodi i primici | PK I IPK |
| 12 Sredstva učešća za pomoći | PK |
| **2 Doprinosi** | |
| 21 Doprinosi za mirovinsko osiguranje | HZMO |
| 22 Doprinosi za zdravstveno osiguranje | HZZO |
| **3 Vlastiti prihodi** | |
| 31 Vlastiti prihodi | PK I IPK |
| **4 Prihodi za posebne namjene** | |
| 41 Prihodi od igara na sreću | PK |
| 42 Prihodi od spomeničke rente | PK |
| 43 Ostali prihodi za posebne namjene | PK I IPK |
| **5 Pomoći** | |
| 50 Pomoći iz državnog proračuna | PK I IPK |
| 51 Programi Unije | |
| 510 Programi Unije | PK I IPK |
| 52 Ostale pomoći | PK I IPK |
| 53 Darovnice | PK I IPK |
| 54 Europski poljoprivredni jamstveni fond (EAGF) | Ministarstvo poljoprivrede, šumarstva i ribarstva |
| 56 Fondovi EU | |
| 561 Europski socijalni fond plus | PK I IPK |
| 562 Kohezijski fond | PK I IPK |
| 563 Europski fond za regionalni razvoj | PK I IPK |
| 564 Fond za pomorstvo, ribarstvo i akvakulturu | PK I IPK |
| 565 Europski poljoprivredni fond za ruralni razvoj | PK I IPK |
| 566 Modernizacijski fond | PK I IPK |
| 567 Socijalni fond za klimatsku politiku | PK I IPK |
| 57 Ostali programi EU | |
| 575 Fond za azil, migracije i integraciju | PK I IPK |
| 577 Fond za pravednu tranziciju | PK I IPK |
| 578 Fond za unutarnju sigurnost | PK I IPK |
| 579 Fond za integrirano upravljanje granicama | PK I IPK |
| 58 Instrumenti EU nove generacije | |
| 581 Mehanizam za oporavak i otpornost - bespovratna sredstva | PK I IPK |
| **6 Donacije** | |
| 61 Donacije | PK I IPK |
| **7 Prihodi od prodaje ili zamjene nefinancijske imovine i naknade s naslova osiguranja** | |
| 71 Prihodi od prodaje ili zamjene nefinancijske imovine i naknade s naslova osiguranja | PK I IPK |
| **8 Namjenski primici** | |
| 81 Namjenski primici od zaduživanja | |
| 810 Namjenski primici od zaduživanja – ostali | PK I IPK |
| 815 Mehanizam za oporavak i otpornost (NPOO - zajam) | PK |
| 816 Sigurnosna akcija za Europu (SAFE – zajam) | Ministarstvo obrane |
| 84 Namjenski primici od povrata danih zajmova | PK |

Ministarstvo financija i nadalje može uz brojčane oznake propisane Pravilnikom dodijeliti podskupine odnosno dodatne analitičke oznake izvora financiranja za vlastite potrebe, ali samo unutar razreda 1, 3, 4, 6 i 7, skupina 52 Ostale pomoći, 53 Darovnice i 84 Namjenski primici od povrata danih zajmova te unutar podskupine 810 Namjenski primici od zaduživanja - ostali.

Uz prethodno propisane obvezne razrede, skupine i podskupine Pravilnikom su predviđene i obvezne dodatne analitičke oznake izvora financiranja vezane uz EU tijekove te dodatne analitičke oznake izvora financiranja za pomoći koje se doznačavaju iz državnog proračuna.

Brojčana oznaka izvora financiranja za pomoći iz EU sredstava uključujući i dodatnu analitičku razinu sastoji se od 5 znamenaka:

- prve tri znamenke prikazuju EU izvor financiranja po određenom EU fondu te su unaprijed zadane sukladno ugovoru/odluci o dodjeli bespovratnih sredstava

- druge dvije znamenke (dodatna analitička razina) prikazuju koristi li korisnik predujam ili predfinancira troškove iz nekog drugog izvora financiranja

Brojčana oznaka izvora financiranja za pomoći koje se doznačavaju iz državnog proračuna uključujući i dodatnu analitičku razinu sastoji se četiri ili pet znamenki:

- prve dvije znamenke (50) prikazuju da je korisnicima doznačena pomoć iz državnog proračuna,

- druge dvije odnosno tri znamenke (dodatna analitička razina) prikazuju iz kojeg izvora financiranja korisnik doznačava pomoć (11, 12, 43, 810…)

**Izvor financiranja 50 Pomoći iz državnog proračuna ne koristi se za pomoći koje se dodjeljuju iz EU sredstava.**

Proračunski korisnici državnog proračuna ovaj izvor financiranja koriste isključivo kod planiranja prihoda koje će ostvariti temeljem prijenosa sredstava od drugih proračunskih korisnika državnog proračuna, a koji se ne odnose na EU sredstva (369/639) te za planiranje rashoda koje iz istih financiraju.

Napominjemo kako je izmjenama i dopunama Pravilnika propisano što se smatra **najnižom razinom oznake izvora financiranja**, u smislu pravilnika kojim je uređeno planiranje u sustavu proračuna odnosno na kojoj se razini izvora financiranja prikazuje prijedlog proračuna odnosno financijskog plana upućenog predstavničkom tijelu.

**Proračunski i izvanproračunski korisnici kod planiranja i izvršavanja prihoda i primitaka te rashoda i izdataka koriste najniže razine izvora financiranja kako je prikazano u Prilogu 2b.**

**Najniža razina izvora financiranja na kojoj se prikazuje prijedlog proračuna koji se upućuje Vladi Republike Hrvatske na donošenje je razina skupine odnosno podskupine, a kako je prikazano u Tablici 3 i Prilogu 2b. Prijedlozi financijskih planova izvanproračunskih korisnika koji se upućuju Vladi Republike Hrvatske na usvajanje prikazuju se i nadalje bez izvora financiranja.**

Također u Prilogu 2a. dan je prikaz svih oznaka izvora financiranja s opisom.

# Izrada financijskog plana proračunskih i izvanproračunskih korisnika državnog proračuna

Napominjemo kako od ovogodišnjeg ciklusa planiranja ne samo proračunski korisnici, već i izvanproračunski korisnici, prihode i primitke te rashode i izdatke moraju planirati sukladno novim oznakama izvora financiranja danim u Prilogu 2a. ove Upute. Najveća promjena kod izvora financiranja je uvođenje dodatnih analitičkih razina izvora financiranja za pomoći iz EU sredstava i pomoći koje se doznačavaju iz državnog proračuna.

## Unos prihoda i primitaka te rashoda i izdataka u SAP sustav Državne riznice

**Prihodi i primici** u SAP sustav unose se na razini osnovnog računa računskog plana (peta razina ekonomske klasifikacije) po izvorima financiranja, sukladno Veznim tablicama danim u Prilogu 1a. i 1b.

Nadležna ministarstva dužna su uključiti vlastite i namjenske prihode i primitke koje njihovi proračunski korisnici planiraju ostvariti u razdoblju 2026. - 2028. u financijski plan razdjela, odnosno Državni proračun Republike Hrvatske za 2026. godinu i projekcije za 2027. i 2028. godinu, bez obzira uplaćuju li korisnici navedene prihode na jedinstveni račun državnog proračuna. Kao i prethodne godine, neutrošeni vlastiti, namjenski prihodi i primici unose se u SAP sustav državne riznice koristeći kategorije

• donosa - prijenosa neutrošenih prihoda iz prethodne fiskalne godine i

• odnosa - prijenosa neutrošenih prihoda u sljedeću fiskalnu godinu.

**Rashode i izdatke** za razdoblje 2026. - 2028. nadležna ministarstva, odnosno tijela nadležna za korisnike proračuna (područne riznice) unose u SAP sustav državne riznice na razini odjeljka računskog plana (četvrta razina ekonomske klasifikacije) po izvorima financiranja razine dodatnih analitičkih oznaka. **Državni proračun Republike Hrvatske za 2026. godinu i projekcije za 2027. i 2028. godinu usvajaju se na razini skupine računskog plana (druga razina ekonomske klasifikacije), na kojoj je i postavljena kontrola izvršavanja, i na razini skupine ili podskupine izvora financiranja, a kako je navedeno u Tablici 3. ove Upute.**

Ministarstva i ostala tijela državne uprave koja u razdoblju 2026. - 2028. planiraju **izdatke** iste trebaju iskazati po pojedinim aktivnostima/projektima i izvorima financiranja, a prema Tablici: Plan izdataka za financijsku imovinu i otplate zajmova danoj u Prilogu 6. ove Upute.

Podsjećamo kako je potrebno voditi računa o promjenama Računskog plana, a sukladno Pravilniku o proračunskom računovodstvu i Računskom planu.

Popunjenu tablicu razdjeli su dužni dostaviti najkasnije **do 14. listopada 2025.** Službeni dopis s popunjenim Prilogom 6. potrebno je poslati poštom na adresu: Ministarstvo financija, Katančičeva 5, 10 000 Zagreb, Sektor za pripremu i izradu prijedloga proračuna države i na adresu elektroničke pošte [priprema.proracuna@mfin.hr](mailto:priprema.proracuna@mfin.hr). Nakon analize podataka Ministarstvo financija utvrdit će limit izdataka ministarstva ili drugog tijela državne uprave kako bi korisnik pri unošenju usklađenog financijskog plana mogao unijeti i ove podatke u sustav državne riznice.

### **Planiranje i unos prihoda iz izvora financiranja 1 Opći prihodi i primici**

Podsjećamo kako su proračunski korisnici dužni planirati prihode iz izvora 1 Opći prihodi i primici i unositi iste direktno u SAP sustav.

Pri unosu plana ovih prihoda potrebno je voditi računa o izvoru financiranja i koji će se rashodi i izdaci financirati iz istih. Dakle, prihod je potrebno planirati:

1. prema izvoru financiranja (11 Opći prihodi i primici i 12 Sredstva učešća za pomoći) i
2. prema stavkama (67111 Prihodi iz nadležnog proračuna za financiranje rashoda poslovanja, 67121 Prihodi iz nadležnog proračuna za financiranje rashoda za nabavu nefinancijske imovine i 67141 Prihodi iz nadležnog proračuna za financiranje izdataka za financijsku imovinu i otplatu zajmova).

### **Planiranje i unos prihoda i primitaka i rashoda i izdataka iz EU sredstava (izvori financiranja 51 Programi unije, 56 Fondovi EU, 57 Ostali programi EU i 58 Instrumenti EU nove generacije)**

Od ove godine prihodi i primici iz EU sredstava u okviru izvora financiranja 51 Programi unije, 56 Fondovi EU, 57 Ostali programi EU i 58 Instrumenti EU nove generacije te rashodi i izdaci koji se financiraju iz ovih izvora planiraju se na razini dodatnih analitičkih oznaka sukladno Prilogu 2. ove Upute. Dodatne analitičke oznake daju informaciju planiraju li se troškovi EU projekata financirati iz sredstava predujma ili predfinancirati iz nekog drugog izvora financiranja, a zatim refundirati.

#### **Izvori financiranja 56 Fondovi EU, 57 Ostali programi EU i 58 Instrumenti EU nove generacije**

S obzirom na male iznose predujmova koji se isplaćuju Republici Hrvatskoj iz programa koji se provode kroz podijeljeno upravljanje[[1]](#footnote-1), korisnici rashode i izdatke u okviru izvora financiranja 56 Fondovi EU i 57 Ostali programi EU planiraju na dodatnoj analitičkoj oznaci koja označava da se isti predfinanciraju iz izvora financiranja 11 Opći prihodi i primici (primjerice 56311 Europski fond za regionalni razvoj - predfinanciranje iz izvora 11 Opći prihodi i primici).

Rashode i izdatke u okviru izvora financiranja 58 Instrumenti EU nove generacije korisnici planiraju na dodatnoj analitičkoj oznaci koja označava da se isti financiraju iz unaprijed naplaćenog prihoda za ostvarene pokazatelje (primjerice 58100 Mehanizam za oporavak i otpornost - bespovratna sredstva - raspoloživ predujam ili unaprijed naplaćen prihod).

U visini navedenih rashoda u okviru istog izvora financiranja - dodatne analitičke oznake korisnici planiraju i prihode u okviru skupine 67 Prihodi iz nadležnog proračuna i od HZZO-a temeljem ugovornih obveza.

Podsjećamo kako se prihodi i primici iz izvora financiranja 56 Fondovi EU, 57 Ostali programi EU i 58 Instrumenti EU nove generacije više ne planiraju u okviru skupine 63 Pomoći iz inozemstva i od subjekata unutar općeg proračuna, već u okviru skupine 67 Prihodi iz nadležnog proračuna i od HZZO-a temeljem ugovornih obveza. Iznimno korisnici ove prihode mogu planirati u okviru skupine 632 Prihodi od pomoći od međunarodnih organizacija te institucija i tijela EU samo u slučaju ako se sredstva iz ovih izvora uplaćuju izravno za proračunskog korisnika iz proračuna EU.

Ističemo kako je kod unosa plana ovih prihoda potrebno voditi računa o izvoru financiranja kao i o vrsti rashoda koji će se financirati iz istih (za financiranje rashoda poslovanja ili za nabavu nefinancijske imovine), sukladno Veznim tablicama.

#### **Prekogranična suradnja**

U Republici Hrvatskoj provode se sljedeći programi prekogranične suradnje:

1. Programi prekogranične suradnje kojima je Upravljačko tijelo Ministarstvo regionalnog razvoja i fondova EU Republike Hrvatske

• IPA program prekogranične suradnje Hrvatska – Bosna i Hercegovina – Crna Gora

• IPA program prekogranične suradnje Hrvatska – Srbija

• Program prekogranične suradnje Mađarska – Hrvatska

Ove programe proračunski korisnici planirat će od ovog proračunskog ciklusa u državnom proračunu odnosno financijskom planu proračunskih korisnika na sljedeći način:

• Izvor financiranja: 56311 Europski fond za regionalni razvoj

• **Obavezan naziv aktivnosti za sve proračunske korisnike Aktivnost XXXXXX Program prekogranične suradnje**

Proračunski korisnik državnog proračuna koji je nositelj projekta ili partner na projektu, a subjekt je općeg proračuna u Republici Hrvatskoj prihode i rashode planira sukladno Uputi za računovodstveno evidentiranje sredstava EU vodeći računa o statusu nositelja odnosno partnera iz Registra proračunskih i izvanproračunskih korisnika.

Ukoliko je nositelj projekta ili partner na projektu iz inozemstva, prihode koje proračunski korisnik od njega ostvaruje potrebno je planirati u okviru podskupine 631 Pomoći od inozemnih vlada neovisno o pravnoj osobnosti nositelja odnosno partnera iz inozemstva (institucije javnog sektora, neprofitne organizacije, trgovačka društva…) obzirom na to da se radi o sredstvima koje su isti ostvarili u okviru EU programa podijeljenog upravljanja u svojoj zemlji.

U slučaju kada je proračunski korisnik državnog proračuna nositelj projekta, a partner mu je iz inozemstva rashode za prijenos sredstava partneru iz inozemstva potrebno je planirati u okviru podskupine 361 Pomoći inozemnim vladama neovisno o pravnoj osobnosti nositelja odnosno partnera iz inozemstva (institucije javnog sektora, neprofitne organizacije, trgovačka društva…).

2. Programi prekogranične suradnje kojima je Upravljačko tijelo izvan RH

• Program prekogranične suradnje Slovenija – Hrvatska

• Program prekogranične suradnje Italija – Hrvatska

• Program transnacionalne suradnje Središnja Europa

• Program transnacionalne suradnje Euro – Mediteran

• Program transnacionalne suradnje Dunav

• Jadransko-jonski program transnacionalne suradnje

• Program međuregionalne suradnje INTERREG EUROPE

• Program međuregionalne suradnje URBACT

Ove programe proračunski korisnici planirat će od ovog proračunskog ciklusa u državnom proračunu odnosno financijskom planu proračunskih korisnika na sljedeći način:

• Izvor financiranja: 56311 Europski fond za regionalni razvoj

**• Obavezan naziv aktivnosti za sve proračunske korisnike Aktivnost XXXXXX Program prekogranične suradnje upravljačko tijelo iz inozemstva**

Proračunski korisnik državnog proračuna koji je nositelj projekta, a subjekt je općeg proračuna u Republici Hrvatskoj prihode koje će ostvariti od upravljačkog tijela iz inozemstva planirat će u okviru podskupine 631 Pomoći od inozemnih vlada. Rashode za provedbu projekta ili za prijenos partnerima koji su subjekti općeg proračuna u RH potrebno je planirati sukladno Uputi za računovodstveno evidentiranje sredstava EU vodeći računa o statusu partera iz Registra proračunskih i izvanproračunskih korisnika.

Ukoliko je partner proračunskog korisnika državnog proračuna na projektu iz inozemstva, rashode za prijenos sredstava partneru iz inozemstva potrebno je planirati u okviru podskupine 361 Pomoći inozemnim vladama neovisno o pravnoj osobnosti partnera (institucije javnog sektora, neprofitne organizacije, trgovačka društva…) obzirom na to da se radi o sredstvima EU projekta.

Tablica 4. Planiranje prihoda i rashoda kod prekogranične suradnje

|  |  |  |
| --- | --- | --- |
| **1. UPRAVLJAČKO TIJELO MINISTARSTVO REGIONALNOG RAZVOJA I FONDOVA EU REPUBLIKE HRVATSKE** | | |
|  | **PRIHOD** | **RASHOD** |
| PRORAČUNSKI KORISNIK DRŽAVNOG PRORAČUNA JE **NOSITELJ PROJEKTA** U PARTNERSTVU SA: | **671** *Prihodi iz nadležnog proračuna*    **639** *Prijenosi između proračunskih korisnika istog proračuna (temeljem prijenosa EU)* | **za svoje troškove provedbe projekta**  **3/4** po prirodnoj vrsti troška |
| 1. partnerom iz RH koji je:  * proračunski korisnik državnog proračuna; * JLP(R)S, proračunski korisnik JLP(R)S ili izvanproračunski korisnik; * izvan sustava općeg proračuna (trgovačko društvo, neprofitna organizacija i sl.). |  | **za troškove prema partnerima na projektu**  **369** *Prijenosi između proračunskih korisnika istog proračuna*  **363** *Pomoći drugom proračunu i izvanproračunskim korisnicima*  **38** *Rashodi za donacije, kazne, naknade šteta i kapitalne pomoći* |
| 1. partner iz inozemstva |  | **361** *Pomoći inozemnim vladama* |
|  | **PRIHOD** | **RASHOD** |
| PRORAČUNSKI KORISNIK DRŽAVNOG PRORAČUNA JE **PARTNER NA PROJEKTU** U KOJEM JE: |  |  |
| 1. nositelj projekta iz RH, a koji je:  * proračunski korisnik državnog proračuna; * JLP(R)S, proračunski korisnik JLP(R)S ili izvanproračunski korisnik; * izvan sustava općeg proračuna (trgovačko društvo, neprofitna organizacija i sl.) | **639** *Prijenosi između proračunskih korisnika istog proračuna*  **638** *Pomoći temeljem prijenosa EU sredstava*  **663** *Donacije od pravnih i fizičkih osoba izvan općeg proračuna te povrat donacija i kapitalnih pomoći po protestiranim jamstvima* | **3/4** po prirodnoj vrsti troška |
| 1. nositelj projekta iz inozemstva | **631** *Pomoći od inozemnih vlada* | **3/4** po prirodnoj vrsti troška |

|  |  |  |
| --- | --- | --- |
| **2. UPRAVLJAČKO TIJELO IZ INOZEMSTVA** | | |
|  | **PRIHOD** | **RASHOD** |
| PRORAČUNSKI KORISNIK DRŽAVNOG PRORAČUNA JE **NOSITELJ PROJEKTA** U PARTNERSTVU SA: | **631** *Pomoći od inozemnih vlada* | **za svoje troškove provedbe projekta**  **3/4** po prirodnoj vrsti troška |
| 1. partner iz RH, a koji je:  * proračunski korisnik državnog proračuna; * JLP(R)S, proračunski korisnik JLP(R)S ili izvanproračunski korisnik; * izvan sustava općeg proračuna (trgovačko društvo, neprofitna organizacija i sl.). |  | **369** *Prijenosi između proračunskih korisnika istog proračuna*  **368** *Pomoći temeljem prijenosa EU sredstava*  **38** *Rashodi za donacije, kazne, naknade šteta i kapitalne pomoći* |
| 1. partner iz inozemstva |  | **361** *Pomoći inozemnim vladama* |

#### **Izvor financiranja 51 Programi unije**

Korisnici u okviru ovog izvora financiranja planiraju prihode i rashode za sljedeće programe, a sukladno iznosima odobrenih projekata:

- Erasmus+

- Europske snage solidarnosti

- Instrument za povezivanje Europe (CEF)

- Programe Unije: Carina, Digitalna Europa, EU za zdravlje, Fiscalis, Građani, jednakost, prava i vrijednosti, Kreativna Europa, Life program, Mehanizam unije za civilnu zaštitu, Obzor Europa, Periklo IV, Program jedinstvenog tržišta, Program pravosuđe, Program unije za borbu protiv prijevara, Svemirski program Unije

- Povrat troškova službenog putovanja koje isplaćuje Glavno tajništvo Vijeća iz općeg proračuna Europske unije i Europska komisijaRashode i izdatke u okviru izvora financiranja

Za navedene programe korisnici projekta izravno zaključuju ugovore o dodjeli bespovratnih sredstava s Europskom komisijom ili Agencijom za mobilnost i programe Europske unije. Ukoliko zaključuju ugovore o dodjeli bespovratnih sredstava s Europskom komisijom prihode planiraju u okviru podskupine 632 Pomoći od međunarodnih organizacija i tijela EU, a u slučaju da ugovor potpisuju s Agencijom za mobilnost i programe Europske unije prihode planiraju  u okviru podskupine 639 Prijenosi između proračunskih korisnika istog proračuna. Primjerice, za program Erasmus + za koji se zaključuje ugovor sa Agencijom za mobilnost i programe Europske unije planirat će se prihod 639 Prijenosi između proračunskih korisnika istog proračuna, a za program Obzor za koji se ugovor zaključuje sa Europskom komisijom prihod 632 Pomoći od međunarodnih organizacija i tijela EU

Ove programe korisnici će od ovog proračunskog ciklusa planirat u državnom proračunu odnosno financijskom planu u okviru izvora financiranja 510 na razini dodatne analitičke oznake ovisno o tome financiraju li troškove iz predujma (51000) ili iz nekog drugog izvora financiranja (51011, 51031, 51043, 51081).

Proračunski korisnik državnog proračuna koji je nositelj projekta ili partner na projektu iz ovih programa, a subjekt je općeg proračuna u Republici Hrvatskoj međusobne prijenose sredstava planira sukladno Uputi za računovodstveno evidentiranje sredstava EU vodeći računa o statusu nositelja odnosno partnera iz Registra proračunskih i izvanproračunskih korisnika.

Važno je istaknuti kako su korisnici do sada prihode i rashode dodijeljene od Agencije planirali u okviru izvora financiranja 52 Ostale pomoći, međutim od ovog proračunsko ciklusa isti se planiraju u okviru izvora financiranja 510 Programi unije.

Ukoliko je **nositelj projekta ili partner na projektu iz inozemstva**, **prihode koje proračunski korisnik od njega ostvaruje potrebno je planirati u okviru podskupine 631 Pomoći od inozemnih vlada** neovisno o pravnoj osobnosti nositelja odnosno partnera iz inozemstva (institucije javnog sektora, neprofitne organizacije, trgovačka društva…) obzirom na to da se radi o sredstvima koje su isti ostvarili u okviru EU programa podijeljenog upravljanja u svojoj zemlji.

U slučaju kada je proračunski korisnik državnog proračuna nositelj projekta, a partner mu je iz inozemstva rashode za prijenos sredstava partneru iz inozemstva potrebno je planirati u okviru podskupine 361 Pomoći inozemnim vladama neovisno o pravnoj osobnosti nositelja odnosno partnera iz inozemstva (institucije javnog sektora, neprofitne organizacije, trgovačka društva…).

### **Planiranje primitaka i rashoda zajma iz Mehanizma za oporavak i otpornost**

Podsjećamo kako se primici koji se ostvaruju iz sredstava zajma iz Mehanizma za oporavak i otpornost u okviru izvora financiranja 815 - Mehanizam za oporavak i otpornost (NPOO - zajam) više ne planiraju u okviru skupine 841 Primljeni krediti i zajmovi od međunarodnih organizacija, institucija i tijela EU te inozemnih Vlada, već u okviru skupine 67 Prihodi iz nadležnog proračuna i od HZZO-a temeljem ugovornih obveza.

Naime, ovi primici primitak su državnog proračuna i kao takvi iskazuju se u proračunu države na skupini 841 Primljeni krediti i zajmovi od međunarodnih organizacija, institucija i tijela EU te inozemnih Vlada. Stoga je ispravno da proračunski korisnici iste iskazuju na skupini 67 Prihodi iz nadležnog proračuna i od HZZO-a temeljem ugovornih obveza.

Rashodi koji se financiraju iz sredstava zajma iz Mehanizma za oporavak i otpornost planiraju se u okviru izvora financiranja 815 Namjenski primici-NPOO, a sukladno očekivanoj dinamici trošenja sredstava i pokazateljima utvrđenima u Nacionalnom planu oporavka i otpornosti (u daljnjem tekstu: NPOO).

Podsjećamo kako se iznimka od gore navedenog odnosi na rashode vezane uz cjelovitu obnovu javnih zgrada, a koji se financiraju iz izvora financiranja 815. Ova sredstva planiraju se u državnom proračunu na pozicijama proračunskih korisnika (ministarstva) koja u okviru NPOO-a imaju ulogu provedbenih tijela, a to su Ministarstvo kulture i medija, Ministarstvo prostornoga uređenja, graditeljstva i državne imovine, Ministarstvo znanosti, obrazovanja i mladih i Ministarstvo zdravstva. Korisnici projekata koji su proračunski korisnici državnog proračuna koji posluju preko jedinstvenog računa proračuna, a koji su s nadležnim provedbenim tijelom sklopili ugovore o dodjeli bespovratnih sredstava, Ministarstvu financija tijekom godine dostavljaju zahtjeve za preraspodjelom sredstava sa izvora financiranja 815. Ministarstvo financija navedene zahtjeve prosljeđuje nadležnom provedbenom tijelu koje po provjeri istih dostavlja Ministarstvu financija prijedlog preraspodjele sredstava sa izvora financiranja 815. Po zaprimanju navedenog Ministarstvo financija provodi navedenu preraspodjelu te se korisnicima projekata osiguravaju sredstva na izvoru financiranja 815.

Ukazujemo kako je trenutno u tijeku izrada trećeg po redu dodatka Nacionalnom planu oporavka i otpornosti 2021.-2026. te je moguće da će se pojedine aktivnosti koje se trenutno financiraju iz sredstava zajma (izvor financiranja 815) moći financirati bespovratnim sredstvima (izvor financiranja 581). Vezano uz navedeno korisnici će biti dodatno obaviješteni.

### **Visina rashoda koji se financiraju iz općih prihoda i primitaka, doprinosa i namjenskih primitaka po razdjelima organizacijske klasifikacije**

Kao i svake godine, a u svrhu izrade fiskalno održivih proračuna u narednom trogodišnjem razdoblju, proračunski korisnici u izradi prijedloga svojih financijskih planova obvezni su se rukovoditi visinom rashoda koji se financiraju iz općih prihoda i primitaka, doprinosa i namjenskih primitaka (u daljnjem tekstu: limiti) koje svake godine po razdjelima organizacijske klasifikacije utvrđuje Vlada Republike Hrvatske (u daljnjem tekstu: Vlada). Sukladno odredbama Zakona o proračunu limiti se utvrđuju odlukom o proračunskom okviru za trogodišnje razdoblje.

U tablici u nastavku je sukladno Odluci Vlade o proračunskom okviru za razdoblje 2026. - 2028. dan pregled limita ukupnih rashoda na prvoj razini organizacijske klasifikacije.

Tablica 5. Gornja granica ukupnog financijskog plana (limit) za razdoblje 2026. - 2028. prema razdjelima državnog proračuna



Izvor: Ministarstvo financija

Ministarstvo financija će u sustavu državne riznice postaviti kontrolu na limit ukupnih rashoda po razdjelima državnog proračuna za izvore financiranja opći prihodi i primici, doprinosi i namjenski primici.

Ističemo kako je nakon donošenja Odluke Vlade o proračunskom okviru za razdoblje 2026. - 2028. dana 18. rujna 2025. Vijeće Europske unije odobrilo promjene propisa koji reguliraju kohezijsku politiku. Promjene obuhvaćaju uredbe o Europskom fondu za regionalni razvoj (EFRR) i Kohezijskom fondu te o Fondu za pravednu tranziciju (FPT) i Uredbu o Europskom socijalnom fondu plus (ESF+). Glavni cilj promjena ovih uredbi jest preusmjeravanje sredstava u nove prioritete, posebice u obranu, sigurnost, civilnu zaštitu, održivo upravljanje vodama, pristupačno stanovanje, konkurentnost i dekarbonizaciju te energetsku tranziciju.

**Slijedom navedenog korisnici kod izrade svojeg financijskog plana trebaju u suradnji sa provedbenim tijelima** (Ministarstvo regionalnoga razvoja i fondova Europske unije, Ministarstvo rada mirovinskoga sustava, obitelji i socijalne politike i Ministarstvo mora, prometa i infrastrukture) **razmotriti sve mogućnosti kako bi se investicije vezane uz gore navedene prioritete, prvotno predviđene za financiranje iz nacionalnih sredstava, preusmjerile na EU sredstva.**

### **Planiranje međusobnih prijenosa sredstava između proračunskih korisnika državnog proračuna**

Uputama za izradu prijedloga državnog proračuna iz ranijih godina, proračunskim korisnicima je objašnjeno na koji način trebaju planirati prijenose sredstava drugim proračunskim korisnicima iz nadležnosti istog proračuna.

Podsjećamo kako sukladno prošlogodišnjim Uputama, a nastavno na preporuke Državnog ureda za reviziju, proračunski korisnici davatelji sredstava podskupinu 369 mogu planirati pod uvjetom da su o navedenom prijenosu obavijestili primatelja sredstava, ali i pod uvjetom da su od primatelja sredstava zaprimili pisanu obavijest kojom isti potvrđuje da će u svom financijskom planu planirati podskupinu 639 u istom iznosu. Ministarstvu financija potrebno je dostaviti dokaze o dostavi navedenih obavijesti.

Dakle, na razini državnog proračuna ukupan plan rashoda u okviru podskupine 369 mora biti jednak ukupnom planu prihoda u okviru podskupine 639.

**Također, proračunski korisnici su do sada prihode koje ostvaruju temeljem ovih prijenosa sredstava, kao i rashode koje iz istih financiraju, planirali u okviru izvora financiranja 52 Ostale pomoći. Međutim, od ovogodišnjeg ciklusa planiranja korisnici će ove prihode, kao i rashode koje iz istih financiraju, planirati ovisno tome doznačavaju li se sredstva iz EU izvora financiranja ili iz nekih drugih izvora financiranja (opći prihodi i primici, vlastiti prihodi..) kako slijedi:**

* ako se sredstva doznačavaju iz EU izvora, neovisno o tome tko ih doznačava (programsko tijelo, nositelj projekta ili partner), prihodi odnosno rashodi, planirat će se u okviru izvora financiranja 51, 56, 57 ili 58 na dodatnoj analitičkoj razini istovjetnoj onoj sa koje su sredstva doznačena

*Primjerice Ministarstvo zdravstva doznačava sredstva bolnici sa izvora financiranja 56211 Kohezijski fond – predfinanciranje iz izvora 11 Opći prihodi i primici, podskupine 369. Bolnica će ovaj prihod planirati na istom izvoru financiranja 56211 Kohezijski fond – predfinanciranje iz izvora 11 Opći prihodi i primici, podskupini 639. Rashode koje planira financirati iz ovog prihoda planirati će prema prirodnoj vrsti troška, isto na izvoru financiranja 56211 Kohezijski fond – predfinanciranje iz izvora 11 Opći prihodi i primici.*

* ako se sredstva doznačavaju iz nekih drugih izvora financiranja, prihodi odnosno rashodi, planirat će se u okviru izvora financiranja 50 Pomoći iz državnog proračuna, na dodatnoj analitičkoj razini ovisno iz kojeg izvora financiranja su sredstava doznačena

*Primjerice Ministarstvo kulture i medija doznačava sredstva Hrvatskoj akademiji znanosti i umjetnosti (HAZU) sa izvora financiranja 11 Opći prihodi i primici, podskupine 369. HAZU će ovaj prihod planirati na izvoru financiranja 5011 Pomoći iz državnog proračuna kroz opće prihode i primitke, podskupini 639. Rashode koje planira financirati iz ovog prihoda planirati će prema prirodnoj vrsti troška, isto na izvoru financiranja 5011 Pomoći iz državnog proračuna kroz opće prihode i primitke.*

Obzirom na iskazivanje prihoda na podskupini 639 prema novim pravilima i novim podizvorima, napominjemo važnost komunikacije između davatelja i primatelja sredstava. Naime, ako davatelj sredstva planira prenijeti sredstva primjerice sa izvora 11, primatelj sredstava mora imati tu informaciju i planirati prihod na podizvoru 5011. Još jednom napominjemo da u slučaju prijenosa EU sredstava i davatelj i primatelj planiraju jednaki izvor financiranja (primjerice 56111). Slijedom navedenog, **korisnik davatelj sredstava prilikom slanja obavijesti primatelju sredstava, istoga treba obavijestiti, između ostaloga, i sa kojeg izvora planira prenijeti sredstva.**

**Proračunski korisnici koji u svom financijskom planu planiraju podskupine 369 i 639 obvezni su Ministarstvu financija dostaviti ispunjeni Prilog 17.** Na prvom listu excela potrebno je za podskupinu 369 napisati sve primatelje sredstava kojima se planiraju prenijeti sredstva i u kojem iznosu. Na drugom listu excela potrebno je za podskupinu 639 napisati sve davatelje sredstava od kojih korisnik planira primiti sredstva.

## Unos obrazloženja financijskog plana u aplikaciju proračunska obrazloženja

Proračunski korisnici koji svoj financijski plan unose u SAP sustav državne riznice (glave i RKP-ovi vidljivi u proračunu) obrazloženje općeg i posebnog dijela financijskog plana unose u aplikaciju Proračunska obrazloženja, a uneseni podaci mogu se izvesti u format koji je prikladan za objavu.

Prijava na aplikaciju Proračunska obrazloženja provodi se preko Portala sustava državne riznice i to preko web adrese <http://drzavna-riznica.hr>. Prilikom odabira navedene web stranice prikazuje se Portal na kojem se treba odabrati opcija Proračunska obrazloženja. Nakon uspješne prijave na početnoj stranici aplikacije potrebno je u padajućem izborniku odabrati Obrazloženje proračuna ili Obrazloženje proračuna – opći dio te unijeti obrazloženje općeg i posebnog dijela financijskog plana. Nakon unosa obrazloženja isto je potrebno spremiti i zaključati.

Za proračunske korisnike koji se u proračunu nalaze unutar zajedničkih glava (RKP-ovi koji nisu vidljivi u proračunu pojedinačno) obrazloženje posebnog dijela u aplikaciju unosi nadležni razdjel, dok obrazloženje općeg dijela financijskog plana ovi korisnici moraju izraditi sami sukladno formatu danom u Prilogu 7a. Upute.

### **Obrazloženje planiranih sredstava prijenosa HZZO-u u financijskom planu Ministarstva zdravstva**

Državni ured za reviziju je u svojim izvješćima o obavljenoj reviziji Godišnjeg izvještaja o izvršenju Državnog proračuna Republike Hrvatske preporučio da obrazloženje financijskog plana Ministarstva zdravstva sadrži prikaz izračuna planiranih sredstava za prijenos HZZO-u za financiranje obveza državnog proračuna koje proizlaze iz odredbi Zakona o obveznom zdravstvenom osiguranju i Zakona o dobrovoljnom zdravstvenom osiguranju, u cilju povećanja transparentnosti državnog proračuna. Isto je istaknuto i u Uputama za izradu prijedloga državnog proračuna iz ranijih godina.

Također, Državni ured za reviziju preporučio je da Ministarstvo zdravstva u svom financijskom planu, u okviru posebne aktivnosti planira i izvršava sredstva HZZO-u za namjene koje ne proizlaze izravno iz odredbi Zakona o obveznom zdravstvenom osiguranju i Zakona o dobrovoljnom zdravstvenom osiguranju. Ministarstvo zdravstva je u svom financijskom planu tijekom 2023. otvorilo novu aktivnost A800011 Dodatna sredstva za pokriće troškova zdravstvene zaštite te u narednom razdoblju planiralo i izvršavalo sredstva u okviru ove aktivnosti. Međutim, obrazloženje financijskog plana Ministarstva zdravstva treba sadržavati prikaz izračuna planiranih sredstava na ovoj aktivnosti kao i obrazloženje namjene ovih sredstava.

Slijedom navedenog, podsjećamo na obvezu Ministarstva zdravstva da pri izradi obrazloženja financijskog plana za razdoblje 2026. – 2028., kao i za sva naredna razdoblja, isto dopuni sukladno navedenim preporukama.

### **Provedba zelene javne nabave**

Vlada Republike Hrvatske je 28. studenog 2024. donijela Odluku o provedbi zelene javne nabave kojom se tijela državne uprave, koja su prema Zakonu o javnoj nabavi (Narodne novine, br. 120/16 i 114/22) obveznici javne nabave, zadužuju za provedbu zelene javne nabave. Tijela državne uprave su ministarstva i državne upravne organizacije. Svrha ove Odluke je potaknuti javne naručitelje na veće uključivanje okolišnih aspekata u postupke javne nabave u skladu sa Zakonom o javnoj nabavi koji propisuje da se osim cijene trebaju uzeti u obzir i drugi kvalitativni kriteriji koji uključuju i okolišne kriterije (ekonomski najpovoljnija ponuda).

Slijedom navedenog ovim putem ukazujemo kako se tijela državne uprave kod provedbe postupaka javne nabave moraju pridržavati odredbi navedene Odluke.

## Prijedlog financijskog plana izvanproračunskih korisnika državnog proračuna

Prijedlog financijskog plana izvanproračunskih korisnika državnog proračuna za razdoblje 2026. - 2028. sastoji se od plana za proračunsku godinu i projekcija za sljedeće dvije godine, a sadrži opći i posebni dio te obrazloženje općeg i posebnog dijela financijskog plana.

### **Izrada financijskog plana izvanproračunskog korisnika**

Izvanproračunski korisnici državnog proračuna svoje financijske planove izrađuju odnosno unose u aplikaciju Financijski planovi i izvršenja izvanproračunskih korisnika - euro na Portalu sustava Državne riznice.

Unos prihoda i primitaka u aplikaciju će se, kao i do sada, vršiti na razini odjeljka računskog plana (četvrta razina ekonomske klasifikacije), a ovisno o izvanproračunskom korisniku i na razini osnovnog računa računskog plana (peta razina ekonomske klasifikacije). Rashodi i izdaci unose se u aplikaciju na razini odjeljka računskog plana (četvrta razina ekonomske klasifikacije).

**Međutim, od ovogodišnjeg ciklusa planiranja izvanproračunski korisnici, prihode i primitke te rashode i izdatke moraju planirati i po izvorima financiranja danim u Prilogu 2.b ove Upute.** No i nadalje će se financijski planovi izvanproračunskih korisnika koji se upućuju Vladi Republike Hrvatske na usvajanje prikazivati prema organizacijskoj, programskoj i ekonomskoj klasifikaciji (druga razina ekonomske klasifikacije), odnosno bez izvora financiranja. Izgled financijskog plana koji se upućuje Vladi dan je u Prilogu 14a. ove Upute.

Za ovaj proračunski ciklus informacijski sustav nije prilagođen izravnom unosu prihoda i primitaka te rashoda i izdataka po izvorima financiranja u aplikaciju. Stoga su **izvanproračunski korisnici obvezni prijedlog svojeg financijskog plana unesen u aplikaciju dodatno razraditi po izvorima financiranja i dostaviti Ministarstvu financija do najkasnije 17. listopada 2025.** **prema unaprijed zadanom predlošku u excel formatu (Prilog 14b.)** Od sljedećeg proračunskog ciklusa aplikacija će biti prilagođena te će podržavati direktan unos prihoda i primitaka te rashoda i izdataka po izvorima financiranja. Dakle, u ovom proračunskom ciklusu korisnici osim unosa prijedloga financijskog plana u aplikaciju moraju dodatno izraditi prijedlog financijskog plana po izvorima financiranja i dostaviti ga Ministarstvu financija.

U Veznim tablicama koje su dane u Prilogu 1c. ove Upute detaljno su razrađene stavke prihoda po svim izvorima financiranja.

Ističemo kako se sukladno Pravilniku o planiranju u sustavu proračuna u postupku planiranja i izvršavanja financijskih planova izvanproračunski korisnika državnog proračuna priznavanje i iskazivanje poslovnih događaja temelji na primjeni modificiranog novčanog načela. Navedeno znači da se priprema i izvršavanje financijskih planova temelji na novčanoj osnovi s određenim modifikacijama za transakcije koje nemaju novčani tijek, ali se iskazuju u planu i izvještajima o izvršenju planova. Kod planiranja se u planu iskazuju rashodi koji se planiraju platiti i prihodi koji se planiraju naplatiti.

Podsjećamo kako je potrebno voditi računa o promjenama Računskog plana a sukladno Pravilniku o proračunskom računovodstvu i Računskom planu.

### **Transferi iz državnog proračuna**

Kako bi se osigurala usklađenost transfera iz državnog proračuna prema izvanproračunskim korisnicima sa planiranom pomoći po toj osnovi u financijskim planovima izvanproračunskih korisnika, resorna ministarstva dužna su prije dostave prijedloga financijskog plana izvanproračunskog korisnika Ministarstvu financija provjeriti usklađenost podataka o transferima koji se planiraju doznačiti iz državnog proračuna s planiranim pomoćima po toj osnovi u financijskom planu izvanproračunskog korisnika.

Ovi transferi u financijskom planu proračunskog korisnika državnog proračuna planiraju se na skupini 36 – Pomoći dane u inozemstvo i unutar općeg proračuna, a u financijskom planu izvanproračunskog korisnika na skupini 63 – Pomoći iz inozemstva i od subjekata unutar općeg proračuna. Budući da se navedeni transferi eliminiraju u konsolidaciji financijskih planova na razini opće države, važno je da iznosi budu usklađeni na obje strane, odnosno da budu jednaki i na strani koja sredstva daje i na strani koja sredstva prima.

Slijedom navedenog i ove godine resorno ministarstvo dužno je uz Prijedlog financijskog plana izvanproračunskog korisnika za razdoblje 2026. – 2028. Ministarstvu financija dostaviti tablicu usklađenih transfera iz koje mora biti vidljivo na kojoj aktivnosti, na kojem odjeljku računa, iz kojeg izvora financiranja i u kojem iznosu po godinama je proračunski korisnik državnog proračuna planirao sredstva za izvanproračunskog korisnika. U istoj tablici, na isti način, potrebno je navesti i sredstva transfera koja je proračunski korisnik državnog proračuna planirao po podprojektima (P4) vezano za EU projekte izvanproračunskih korisnika državnog proračuna. Primjer tablice dan je u Prilogu 15. ovih Uputa

### **Obrazloženje financijskih planova izvanproračunskih korisnika**

I ove godine izvanproračunski korisnici obrazloženje svog financijskog plana za razdoblje 2026. – 2028. unose u aplikaciju Financijski planovi i izvršenja izvanproračunskih korisnika - euro na Portalu sustava Državne riznice.

Podsjećamo kako **obrazloženje općeg dijela** financijskog plana proračunskog i izvanproračunskog korisnika sadrži:

- obrazloženje prihoda i primitaka, rashoda i izdataka i

- obrazloženje prijenosa sredstava iz prethodne godine i prijenosa sredstava u sljedeću godinu, u slučaju da isti postoji.

Uz obrazloženje općeg dijela financijskog plana, izvanproračunski korisnik državnog proračuna dužan je navesti i prikaz stanja ukupnih i dospjelih obvezai to na dan 31. prosinca 2024. i na dan 30. lipnja tekuće godine.

### **Visina manjka/viška izvanproračunskih korisnika državnog proračuna**

U tablici u nastavku se daje predviđeni manjak/višak izvanproračunskih korisnika državnog proračuna, sukladno Odluci Vlade o proračunskom okviru za razdoblje 2026. - 2028., kojega se isti trebaju pridržavati prilikom izrade prijedloga svog financijskog plana.

Tablica 6. Manjak /višak izvanproračunskih korisnika državnog proračuna



*Izvor: Ministarstvo financija*

Ističemo kako je nakon donošenja Odluke Vlade o proračunskom okviru za razdoblje 2026. - 2028. dana 18. rujna 2025. Vijeće Europske unije odobrilo promjene propisa koji reguliraju kohezijsku politiku. Promjene obuhvaćaju uredbe o Europskom fondu za regionalni razvoj (EFRR) i Kohezijskom fondu te o Fondu za pravednu tranziciju (FPT) i Uredbu o Europskom socijalnom fondu plus (ESF+). Glavni cilj promjena ovih uredbi jest preusmjeravanje sredstava u nove prioritete, posebice u obranu, sigurnost, civilnu zaštitu, održivo upravljanje vodama, pristupačno stanovanje, konkurentnost i dekarbonizaciju te energetsku tranziciju.

**Slijedom navedenog korisnici kod izrade svojeg financijskog plana trebaju u suradnji sa nadležnim ministarstvima i provedbenim tijelima** (Ministarstvo regionalnoga razvoja i fondova Europske unije, Ministarstvo rada mirovinskoga sustava, obitelji i socijalne politike i Ministarstvo mora, prometa i infrastrukture) **razmotriti sve mogućnosti kako bi se investicije vezane uz gore navedene prioritete, prvotno predviđene za financiranje iz nacionalnih sredstava, preusmjerile na EU sredstva.**

# Rokovi za predlaganje i donošenje financijskih planova proračunskih i izvanproračunskih korisnika

Rokovi za predlaganje i donošenje financijskih planova proračunskih i izvanproračunskih korisnika dani su u donjoj tablici

Tablica 7. Predlaganje i donošenje financijskih planova proračunskih i izvanproračunskih korisnika

|  |  |  |  |
| --- | --- | --- | --- |
| TKO | KOME | PREPORUČENI ROK | NAPOMENA |
| Čelnik proračunskog i izvanproračunskog korisnika | Upravljačkom tijelu gdje je primjenjivo | Do roka koji je određen uputama nadležnog ministarstva ili drugog državnog tijela na razini razdjela organizacijske klasifikacije | Prije dostave prijedloga financijskog plana nadležnom ministarstvu ili drugom državnom tijelu na razini razdjela organizacijske klasifikacije, **čelnik proračunskog i izvanproračunskog korisnika obvezan je prijedlog financijskog plana uputiti upravljačkom tijelu na usvajanje**, ako je primjenjivo, u skladu s aktima kojima je uređen rad proračunskog i izvanproračunskog korisnika. |
| Proračunski i izvanproračunski korisnici | Nadležnom ministarstvu ili drugom državnom tijelu na razini razdjela organizacijske klasifikacije | Do roka koji je određen uputama nadležnog ministarstva ili drugog državnog tijela na razini razdjela organizacijske klasifikacije | Proračunski iizvanproračunski korisnik dostavlja prijedlog svog financijskog plana nadležnom ministarstvu ili drugom državnom tijelu na razini razdjela organizacijske klasifikacije. |
| TKO | KOME | PREPORUČENI ROK | NAPOMENA |
| Proračunski korisnici koji svoj financijski plan unose u SAP sustav Državne riznice (glave i RKP-ovi vidljivi u državnom proračunu) | Unos u SAP sustav Državne riznice | 20. listopada 2025. | Proračunski korisnici unose **prvi prijedlog** svog financijskog plana u SAP sustav Državne riznice.\* |
| Izvanproračunski korisnici | Unos u aplikaciju Financijski planovi i izvršenja izvanproračunskih korisnika - euro | 17. listopada 2025. | Izvanproračunski korisnici unose **prvi prijedlog** svog financijskog plana u aplikaciju Financijski planovi i izvršenja izvanproračunskih korisnika – euro na Portalu sustava Državne riznice.\*\*  Prije unosa prijedloga financijskih planova izvanproračunskih korisnika, isti moraju biti usklađeni s nadležnim ministarstvima. |
| Ministarstvo financija |  | Nakon unosa prijedloga financijskih planova u sustav | Ministarstvo financija pregledava i razmatra unesene prijedloge financijskih planova te predlaže korekcije istih |
| Proračunski i izvanproračunski korisnici | Unos u SAP sustav Državne riznice i aplikaciju Financijski planovi i izvršenja izvanproračunskih korisnika - euro | 31. listopada 2025. | Proračunski i izvanproračunski korisnici unose izmjene prvih prijedloga financijskih planova u SAP sustav/aplikaciju |

\* Unosom prijedloga financijskog plana proračunskog korisnika u SAP sustav državne riznice te unosom obrazloženja financijskog plana u aplikaciju Proračunska obrazloženja smatra se da je proračunski korisnik ispunio obvezu dostave svog financijskog plana Ministarstvu financija.

Iako proračunski korisnici koji se u proračunu nalaze unutar zajedničkih glava (RKP-ovi koji nisu vidljivi u proračunu pojedinačno) ne unose u SAP sustav državne riznice pojedinačno svoje financijske planove, smatra se da su isti dostavljeni Ministarstvu financija. Naime, nadležni razdjel dužan je prikupiti, provjeriti, objediniti i unijeti u sustav podatke iz svih financijskih planova ovih korisnika u okviru zajedničke glave i pripadajućih aktivnosti/projekata. Nadalje, nadležni razdjel dužan je u aplikaciju Proračunska obrazloženja unijeti objedinjeno obrazloženje financijskog plana zajedničke glave i pripadajućih aktivnosti/projekata. Stoga se smatra da je time ispunjena obveza dostave financijskog plana i obrazloženja financijskog plana Ministarstvu financija. Također, Ministarstvo financija ima uvid u sažete prikaze financijskih planova ovih korisnika kroz Prilog 11. Upute za izradu prijedloga državnog proračuna, koji je nadležni razdjel dužan dostaviti Ministarstvu financija prilikom pripreme i izrade proračuna.

Slijedom navedenog, proračunski korisnici nisu dužni službeno dostaviti Ministarstvu financija prijedlog financijskog plana te obrazloženje financijskog plana.

\*\* Unosom prijedloga financijskog plana i obrazloženja financijskog plana izvanproračunskog korisnika u aplikaciju Financijski planovi i izvršenja izvanproračunskih korisnika - euro smatra se da je nadležno ministarstvo ispunilo obvezu dostave financijskih planova izvanproračunskih korisnika iz svoje nadležnosti Ministarstvu financija.

Slijedom navedenog, nadležna ministarstva nisu dužna službeno dostaviti Ministarstvu financija prijedlog financijskog plana izvanproračunskog korisnika te obrazloženje financijskog plana.

# Tehničke upute

## Održavanje matičnih podataka

Matični podaci održavaju se u PK aplikaciji prijavom zahtjeva za promjenom ili otvaranjem novog matičnog podatka. Zbog povezivanja PK aplikacije s drugim aplikacijama, kao što su aplikacija za obrazloženja, aplikacija za obrazac PFU i ostale nužno je ažurirati podatke u PK aplikaciji. Za one matične podatke koji se neće koristiti u financijskom planu za razdoblje 2026. - 2028., bilo da se radi o glavi, programu, aktivnosti ili projektu, proračunski korisnici trebaju dostaviti zahtjev za zatvaranjem.

## Kontakt osobe

**Ana Michieli Pavuna** načelnica Sektora za pripremu i izradu prijedloga proračuna države

**Katarina Brozić Puček** sektorska savjetnica

**Silvia Sakan** voditeljica Službe za pripremu proračuna države

**Ivana Kunić Matković** voditeljica Službe za procjenu fiskalnog učinka

**Jure Biloglav** voditelj Službe za pripremu financijskih planova i analizu izvanproračunskih korisnika

**Andreja Jakšić** voditeljica Službe za razvoj procesa planiranja proračuna

**Juliana Azinović** voditeljica Odjela za analizu proračunskih korisnika

**Marija Rogošić** viši savjetnik - specijalist

**Karolina Prgomet** viši savjetnik - specijalist

**Ivana Labus** viši savjetnik – specijalist

**Ivana Jelavić** viši savjetnik – specijalist

**Ana Lučić** viši savjetnik

**Ivana Hegeduš** viši savjetnik

**Sustav i tehnička podrška za korištenje aplikacije**

Sektor za unaprjeđenje, razvoj i informatičku podršku sustavu Državne riznice

01/459 1257 Karlo Prepelec

Tehnička podrška s hardverom

01/630 4357 FINA

## Preuzimanje materijala i priloga

Prilozi se proračunskim korisnicima ne dostavljaju u papirnatom obliku te ih je potrebno preuzeti sa Web stranice Ministarstva financija.

Na internetskoj stranici Ministarstva financija <https://mfin.gov.hr/istaknute-teme/drzavna-riznica/priprema-proracuna/147> nalaze se:

Uputa za izradu prijedloga državnog proračuna za razdoblje 2026. - 2028.

Prilog 1a. Vezne tablice prihoda i primitaka i izvora financiranja

Prilog 1b. Vezne tablice prihoda i primitaka i izvora financiranja za EV naloge

Prilog 1c. Vezne tablice prihoda i primitaka i izvora financiranja - IPK

Prilog 2a. Izvori financiranja u državnom proračunu s opisom

Prilog 2b. Izvori financiranja (plan i objava)

Prilog 3. Organizacijska klasifikacija

Prilog 4. Lokacijska klasifikacija

Prilog 5a. Ekonomska klasifikacija

Prilog 5b. Promjene računskog plana

Prilog 6. Plan izdataka za otplatu glavnice primljenih zajmova

Prilog 7a. Uputa za izradu obrazloženja općeg dijela financijskog plana

Prilog 7b. Uputa za izradu obrazloženja posebnog dijela financijskog plana

Prilog 8. Uputa za planiranje podprojekata

Prilog 9. Stanje obveza

Prilog 10. Format za dostavu podataka o podprojektima P4 za korisnike 3. razine

Prilog 11. Prijedlozi financijskih planova proračunskih korisnika 3. razine

Prilog 12. Obrazac za sudjelovanje u izradi proračuna

Prilog 13. Format izgleda financijskog plana proračunskog korisnika

Prilog 14a. Format izgleda financijskog plana izvanproračunskog korisnika za objavu

Prilog 14b. Format dostave financijskog plana izvanproračunskog korisnika

Prilog 15. Tablica transfera izvanproračunskim korisnicima

Prilog 16. Uputa za izračun prijenosa sredstava

Prilog 17. Format izvještaja za 369 i 639

1. Programi podijeljenog upravljanja obuhvaćaju Europski socijalni fond plus, Kohezijski fond, Europski fond za regionalni razvoj ,Fond za pomorstvo, ribarstvo i akvakulturu, Europski poljoprivredni fond za ruralni razvoj, Fond za azil, migracije i integraciju, Fond za unutarnju sigurnost, Fond za integrirano upravljanje granicama i Fond za pravednu tranziciju [↑](#footnote-ref-1)